
Тақырыбы:  Baqylauda ақпараттық жүйесін енгізу туралы


Рахмет, құрметті Төраға!
Құрметті әріптестер!

«Ауыл» партиясы фракциясының депутаттық сауалы Қазақстан Республикасы Премьер-Министрінің орынбасары -Ұлттық экономика министрі Серік Мақашұлы Жұманғаринге жолданады.
Бүгінде Қаржы министрлігі мен Ұлттық экономика министрлігі мемлекеттік қолдау шараларын бақылау үшін «Baqylauda» атты екі деңгейлі мониторинг жүйесін енгізуде.
Біз мемлекеттік қолдау ашық әрі тиімді болған толық қолдаймыз.
Бірақ жаңа бақылау жүйесі ауыл шаруашылығының өзекті ерекшеліктерін ескеру қажет деп есептейміз.
Қазірдің өзінде бөлінген субсидияларды бақылауға қажетті электронды жүйе бар.
2023 жылдан бастап ГИСС жүйесі жұмыс істеп келеді. Электронды өтінім беру, «күту парағы» және автоматты бақылау тетіктері бар, адами фактор азайды.
Ал 2025 жылдан бастап субсидия алушылар үшін қарсы міндеттер енгізілген.
Яғни қазір мемлекеттік қолдау нақты өндірістік нәтижемен байланысты.
Сондықтан Baqylauda жүйесін ауыл шаруашылығы тауар өндірушілері үшін енгізуді 2028 жылға дейін кейінге қалдыруды ұсынамыз.
Бұған бірнеше себеп бар.
Біріншісі – жұмысшылар саны мен еңбекақы қорын тұрақты түрде арттыру талабы.
Бүгінде ауыл шаруашылығына автоматтандыру технологиялары жаппай енгізілуде.
Мысалы, қазіргі заманауи John Deere немесе CLAAS тракторы себу комплексы бір өзі бұрын төрт К-700 тракторы атқарған жұмысты орындай алады.
Бұрын бір жұмысты төрт адам атқарса, қазір оны бір ғана механизатор істейді.
Бұл еңбек өнімі төмендеген емес, керісінше, технологияның дамып, еңбек өнімділігі артқанын көрсетеді.
Сондықтан фермерден бір мезетте техниканы жаңартуды, еңбек өнімін арттыруды және жұмысшылар санын тұрақты көбейуді талап ету ауыл шаруашылығының қазіргі даму бағытына толық сәйкес келе алмайды.
Екіншіден – салық түсімдерін тұрақты өсіруге қойылған талап.
Ауыл шаруашылығындағы нәтиже ауа райына, және нарықтағы бағаға тікелей байланысты.
Яғни фермердің өзі басқара алмайтын факторлары көп.
Сондықтан осындай тәуекелдерді бағалау кезінде ескеру қажет деп санаймыз.
Біздің ұстанымымыз анық:
Мемлекеттік қолдау фермерге қосымша әкімшілік жүктеме жасау үшін емес, ауыл шаруашылығын дамыту үшін жұмыс істеуі керек.
Сондықтан «Ауыл» фракциясы депутаттары атынан келесі ұсыныстарды енгіземіз:
· Baqylauda жүйесін ауыл шаруашылығы тауар өндірушілері үшін енгізуді 2028 жылға дейін кейінге қалдыру;
· жұмысшылар саны, еңбекақы қоры және салық түсімдеріне қатысты талаптарды ауыл шаруашылығының ерекшелігіне байланысты қайта қарау;
· агроөнеркәсіптік кешені өкілдерінің ұсыныстарын ескеру.
Негізгі мақсат – бақылауды күшейту ғана емес, бюджет қаражаты нақты нәтижеге жұмыс істеуі қажет және ауыл шаруашылығы тұрақты дамуы тиіс.

